Både i Bergen og i Oslo var store folkemengder samlet til demonstrasjon mot Tyrkias angrep på Syria lørdag.

Både i Bergen og i hovedstaten demonstrerte mange mennesker mot angrepene som har rammet Syria den siste uken.

Ettersom folk fylte gatene, bestemte Vest politidistrikt å sende en politipatrulje.

– Mange mennesker hadde samlet seg ved Sjømannsmonumentet på Torgallmenningen. Patruljen opplevde at det var amper stemning på stedet og behov for å skille demonstrantene fysisk fra hverandre. De valgte derfor å tilkalle ytterligere patruljer, sier operasjonsleder Tatjana Knappen i Vest politidistrikt.

PATRULJER: Politiet stilte med flere patruljer under demonstrasjonen i Bergen. Foto: Malene Indrebø-Langlo / TV 2

Ingen anholdt

Rundt klokken 16.30 forteller politiet at folkemengden er i ferd med å løse seg opp.

– Vi har noen enheter på stedet fortsatt, men det er rolig her nå. Ingen har blitt anholdt, sier operasjonslederen.

PROTEST: Mange mennesker hadde møtt opp for å protestere mot angrepene i Tyrkia ved Sjømannsmonumentet på Torgallmenningen i Bergen lørdag. Foto: Malene Indrebø-Langlo / TV 2

Demonstrasjonen som ble holdt i Bergen var ifølge politiet varslet til kommunen, men ikke til politiet. De betegner derfor demonstrasjonen som ulovlig.

Lovlig demonstrasjon

I Oslo møtte omkring 3600 mennesker møtt opp for å demonstrere mot Tyrkias angrep på Syria.

Mens toget gikk oppover Karl Johan i retning 7. juli-plassen ropte demonstrantene «Tyrkia ut av Kurdistan».

Høyt over hodet holder de bannere med teksten «Stå opp for kurdere i Tyrkia».

På 7. juli-plassen er flere politipatruljer på stedet for å sørge for at alt går rolig for seg.

– Lovlig demonstrasjon på stedet. Det er en del mennesker på plassen og fortau rundt, men trafikk og kollektiv skal gå greit forbi stedet, skriver Oslo politiet på Twitter.

Fordømmer angrepene

Blant folkemengden på 7. juli.plassen står Andam Aziz. Han er politisk talsperson ved Kurdisk Demokratisk Samfunnssenter, og mener det er på høy tid at Norge fordømmer angrepene i Tyrkia.

– Vi ønsker å vise det norske samfunnet at vi fordømmer Tyrkias invasjon av Syria. Samtidig er vi her for å kreve at den norske utenriksministeren sier tydelig fra om at Norge også fordømmer krigen. Vi krever at de stanser all våpeneksport og legger ned økonomiske sanksjoner mot Tyrkia, sier Aziz.

Norge har allerede vedtatt at landet ikke vil behandle nye søknader om eksportlisens for forsvarsmateriell og flerbruksvarer til militær bruk i Tyrkia. Aziz mener likevel at dette ikke er nok, og krever at all eksport stoppes.

– Det er kun nye søknader det er snakker om. Vi vil at de skal stanse all våpeneksport til Syria umiddelbart, sier han.

TA AVSTAND: Andam Aziz, politisk talsperson ved Kurdisk demokratisk samfunnssenter, er klar på at Norge må vise handling og ta avstand fra Tyrkias angrep i Syria. Foto: Gorm Røseth / TV 2

– Brudd på folkeretten

– Tyrkias invasjon i Syria er et brudd på folkeretten og vil starte mye uroligheter i Syria og Midtøsten, sier Aziz.

Han vil derfor ikke slutte å demonstrere før Tyrkia har trukket seg ut.

– Vi kommer til å fortsette så lenge Tyrkia angriper Syria, Rojava og nordlige Syria. Vi kommer til å stå i gatene og protestere hver eneste dag, avslutter han.